TITTEL Sterk i trua

INGRESS For Steinar Leirvik, sokneprest i Byåsen menighet og ihuga RBK-supporter i over 40 år, er mars en herlig måned. Jesu oppstandelse og seriestart i Tippeligaen er to gode grunner.

TEKST OG FOTO Jan-Are Hansen

Bydelsavisa Byåsen tok en prat med Leirvik om Rosenborg anno 2016 og lidenskapen hans for sporten, dagen før avspark i den øverste divisjonen. Og er fotball religion?

Spenningen
På kontoret ligger bibelen åpen foran PCen. Leirvik jobber med minneordene til en begravelse. På veggene - mellom bilder av soknebarn, takkekort og huskelapper - henger sporadiske glimt av RBK-historie. Ett viser Leirvik i full prestekjole stående på en utstyrskasse på treningsfeltet til Rosenborg mens han taler til en av gullårgangene. Roar Strand myser opp. Ola By Rise følger med. Ørjan Berg er sånn passe interessert. 
På motsatt vegg henger 2-2 scoringen til Jo Inge Berget for Molde i cupfinalen i 2013. En kamp RBK til slutt tapte 4-2.
- Det var en skikkelig kjip søndag, husker Leirvik.
- Men du har det på veggen likevel?
- Ja. På en måte er det en påminnelse om at det går opp og ned i fotballen, akkurat som i livet ellers. Og selv om vi tapte så var det en uhyre spennende fotballkamp. Det skal vi ta med oss, smiler han.

Lovende lag
Leirvik har fulgt sesongoppkjøringen til RBK nøye. Han har fått med seg tre treningskamper i Abrahallen, og er optimistisk med tanke på årets sesong.
- Jeg synes det virker lovende. Vi har mistet en del spillere, men samtidig fått flere spennende nysigneringer. I perioder ble motstanderne i treningskampene helt avkledd. Det viser at det bor utrolig mye bra fotball i årets stall, sier Leirvik til Bydelsavisa Byåsen.
- Spillere som Søderlund og Selnæs blir vriene å erstatte?
- Absolutt. Søderlund på sitt beste laget mange mål. Pasningsfoten og oversikten til Selnæs var avgjørende for gullet i fjor. Samtidig blir det skikkelig spennende å se hva Christian Gytkjær kan prestere på topp sammen med Per Andre Helland. Elba Rashani er en annen offensiv spiller som jeg har stor tro på, understreker han.

Mye mentalt
Bakover har Leirvik høye forventninger til Tore Reginiussen.
- Ut i fra det jeg har sett i treningskampene så er han tilbake med full styrke etter akillesskaden som parkerte ham i nesten hele 2015. Håper han holder seg skadefri i år. Jeg tror han kommer til å bli veldig viktig for Rosenborg, mener Leirvik.
- Ser du noen svakheter ved årets lag?
- Hvis jeg må peke på noe så er det kanskje tempoet i forsvaret. Der ble vi ganske enkelt overkjørt i Europaligaen. RBK hadde også en litt dalende formkurve på høsten i Tippeligaen etter en vanvittig åpning. Det er mye mentalt her som det kan jobbes med, og Kåre Ingebrigtsen er en dyktig trener, sier Leirvik.

Ensom oppgave
Og trenerspørsmålet er noe han har engasjert seg i tidligere. Sparkingen av Ola By Rise i 2004-sesongen var en feig avgjørelse mente Leirvik den gangen. 
"Ola er en mann jeg liker. Som rosenborger og som menneske. Og jeg klarer ikke helt å se at hovedskylden ligger hos treneren, når en bedrift med profesjonelle og godt betalte aktører i alle ledd, ikke klarer å innfri sine mål," skrev han i sin faste spalte i programheftet den første kampen etter at By Rise hadde fått avskjed.
- Du byttet til og med ut RBK-skjorta med en selvlaget t-skjorta med teksten: Ola min mann.
- Jeg gjorde det. Jeg synes ikke han fortjente behandlingen. Å være trener er en ensom oppgave. Det ligger kanskje i min natur å ta enkeltmennesker som står midt i stormen, i forsvar, sier han.
- Skoene etter Nils Arne Eggen er fremdeles store å fylle?
- Det er helt sikkert. Ingebrigtsen har levert så langt, fastslår han.

Paven har rett
Interessen for fotball ble vekket tidlig i Leirvik. Han så sin første kamp på Lerkendal sammen med faren i 1973 som 8-åring.
- Hos oss var søndagen gudstjeneste klokken 11, og fotballkamp på ettermiddagen. Det var fast takst når RBK spilte hjemme. Og det har ikke forandret seg, forteller han.
Da han studerte til å bli prest i Oslo på 80 og 90-tallet var han også fast inventar på bortekampene til RBK på Åråsen og Bislett.
- Den voldsomme fotballinteressen min kom nok litt uventet på medstudentene mine, smiler han.
- Har du noen gang bedt til Gud om at RBK skal vinne?
- Nei, det har jeg ikke. Jeg sparer bønnene til viktigere ting i livet. Pave Johannes Paul 2, som selv spilte fotball i sin ungdom, skal ha uttalt at: "Av alle uviktige ting i verden er fotball den viktigste." Og akkurat det synes jeg er ganske godt oppsummert, smiler Leirvik.

Står med Kjernen
- Kjernen er landets overlegent beste supportere. Og det er der jeg føler meg hjemme også, fastslår Leirvik på spørsmål om hvilken tribune han har sesongkort på.
- Det kommer noen ukristne meldinger derfra noen ganger?
- Alt er ikke like bra, men jeg fokuserer på lidenskapen vi har til laget. Felleskapet. Å stå sammen i tykt og tynt, uansett om det butter imot. 
- Du er ikke en medgangssupporter med andre ord?
- Nei. Og det er det svært få i Kjernen som er. For min del så har jeg fulgt RBK så lenge at jeg vet at oppturer og nedturer er en del av gamet.
- Hva synes du om å bli kalt RBK-presten?
- Det har jeg ingenting mot. Jeg er en prest som er glad i RBK og fotball, helt enkelt.

Tror det blir jevnt
Med tanke på det relativt overbevisende seriegullet i 2015, så er det svært mange som tipper RBK helt på topp i år også. Leirvik er en av dem.
- Men jeg tror det blir jevnere dette året. Molde har fått tilbake Solskjær som trener, og har solid økonomi. Strømsgodset er også en utfordrer til gullet. Det er kanskje ikke spesielt spennende, men hvis jeg skal tippe så tror jeg blir det kamp mellom disse tre.
- Og dumpekandidater?
Leirvik lener seg tilbake og trekker litt på ordene.
- Akkurat det er mye vanskeligere å spå. Sogndal får det tøft tror jeg. De har vært et jo-jo lag de siste årene. Tromsø og Bodø/Glimt kan også fort havne i nedrykksstriden.
- Noen lag du ønsker ned en divisjon?
- Det er kanskje ikke pent å si, men Lillestrøm og Vålerenga kunne vel ha godt av en liten pause fra Tippeligaen, avslutter han lurt.

BILDETEKST "Av alle uviktige ting i verden er fotball den viktigste," skal Pave Johannes Paul 2 en gang ha sagt. Det er Steinar Leirvik, sokneprest i Byåsen menighet, enig i.